## Naredba o mjerama za sprječavanje širenja influence ptica na području Republike Hrvatske

### NN 134/2005 (11.11.2005.), Naredba o mjerama za sprječavanje širenja influence ptica na području Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2499**

Na temelju članka 41. stavka 5. Zakona o
veterinarstvu (»Narod­ne novine«, broj 70/97., 105/01. i 172/03.), ministar
poljoprivrede, šumarstva i vodnoga gospodarstva donosi

## NAREDBU

### O MJERAMA ZA SPRJEČAVANJE ŠIRENJA INFLUENCE PTICA NA PODRUČJU REPUBLIKE HRVATSKE

I.

Radi suzbijanja i sprječavanja širenja influence
ptica određuju se sljedeće mjere:

1. Zabrana stavljanja u promet žive peradi, bezgrebenki (kivi, emu, nandu i noj – u daljnjem tekstu ratite),
uzgojene i divlje pernate divljači osim upućivanja na klanje iz intenzivnih
uzgoja u registrirane objekte za klanje pod posebnim uvjetima i nadzorom
veterinarske inspekcije;

2. Zabrana izvoza žive peradi, bezgrebenki (ratite), uzgojene i
divlje pernate divljači, drugih nespomenutih živih ptica, rasplodnih jaja ovih
vrsta, svježeg mesa pernate divljači i proizvoda od mesa pernate divljači,
sirove hrane za kućne ljubimce koja se sastoji ili sadrži bilo koje dijelove
tijela pernate divljači, netretiranih lovačkih trofeja od bilo kojih ptica i
netretirano perje ili dijelove perja;

3. Obvezno držanje sve peradi i bezgrebenki (ratite) u ograđenim
prostorima ili dvorištima;

4. Zabrana lova sve pernate divljači na
područjima koja se nalaze u krugu 20 km od utvrđenih žarišta bolesti;

4.1. Zabrana lova pernate divljači sljedećih
vrsta: šljuka kokošica (Gallinago gallinago
L.), guska divlja – glogovnjača (Anser
fabalis Latham.), guska
divlja – lisasta (Anser albifrons Scopoli.), patka divlja
gluhara (Anas platyrhynchos
L.), patka divlja glavata (Aythya ferina
L.), patka kreketaljka (Anas
streptera L.), patka krunasta (Aythya
fuligula L.), patka lastarka
(Anas acuta L.), patka
pupčanica (Anas querquedula
L.), patka žličarka (Anas clypeata
L.), patka kržulja (Anas crecca L.), liska crna (Fulica atra L.);

5. Zabrana uvoza i provoza žive peradi, bezgrebenki (ratite), uzgojene i
divlje pernate divljači i drugih nespomenutih živih ptica;

6. Provođenje pojačane dezinfekcije prijevoznih
sredstava kojima se prevoze pošiljke peradi, bezgrebenki
(ratite), uzgojene i divlje pernate divljači i ptica;

7. Osiguravanje i održavanje higijenskih uvjeta
i biosigurnosnih mjera na svim objektima za uzgoj i
držanje peradi, bezgrebenki (ratite),
uzgojene i divlje pernate divljači i ptica.

II.

Zabrana iz točke I. podtočke
1. ove Naredbe ne odnosi se na pošiljke:

1. Žive peradi, bezgrebenki
(ratite) i drugih nespomenutih živih ptica koje se,
zbog tehnoloških razloga, upućuju iz objekata kontroliranog i zatvorenog uzgoja
u druge kontrolirane i zatvorene objekte za držanje i uzgoj, po odobrenju
nadležnog županijskog veterinarskog inspektora i pod posebnim uvjetima;

2. Jednodnevne peradi iz registriranih valionica koje se upućuju u domaćinstva;

3. Uzgojene i divlje pernate divljači, koje se
zbog tehnoloških razloga upućuju iz objekata kontroliranog i ograđenog uzgoja u
druge kontrolirane i ograđene nastambe i prostore, po odobrenju nadležnog
veterinarskog inspektora i pod posebnim uvjetima;

osim ako se upućuju na područja koja se nalaze u
krugu 20 km od utvrđenih žarišta bolesti.

III.

Zabrana iz točke I. podtočke
2. ove Naredbe ne odnosi se na pošiljke:

1. Svježeg mesa pernate divljači i proizvoda od
mesa pernate divljači, sirove hrane za kućne ljubimce koja se sastoji ili
sadrži bilo koje dijelove tijela pernate divljači pod uvjetom da meso potječe
od pernate divljači koja je zaklana prije 1. kolovoza 2005.

2. Proizvoda od mesa koji se sastoje ili sadrže
meso pernate divljači pod uvjetima da je meso ovih vrsta podvrgnuto termičkoj
obradi u središtu proizvoda od najmanje 70° C.

3. Perja ili dijelova perja za koje se na
popratnim dokumentima potvrđuje da su tretirani vrućom parom ili nekom drugom
metodom koja osigurava da se tom pošiljkom ne mogu prenijeti patogeni
uzročnici.

IV.

Zabrana iz točke I. podtočke
5. ove Naredbe ne odnosi se na pošiljke u uvozu i provozu:

žive peradi, bezgrebenki
(ratite), uzgojene i divlje pernate div­ljači i drugih nespomenutih živih ptica koje se uvoze u
registrirane i zatvorene farme za držanje i uzgoj ili provoze preko područja
Republike Hrvatske,

osim ako se upućuju na područja ili se provoze
preko područja koja se nalaze u krugu 20 km od utvrđenih žarišta bolesti.

V.

Danom stupanja na snagu ove naredbe prestaje
važiti Naredba o mjerama za sprječavanje širenja influence ptica na području
Republike Hrvatske (»Narodne novine«, br. 131/05).

VI.

Ova Naredba stupa na snagu danom objave u
»Narodnim novinama«.

Klasa: 322-01/05-01/75

Urbroj: 525-01-05-01

Zagreb, 11. studenoga 2005.

Ministar

**Petar Čobanković**, v. r.

Naredba, NN 134/2005-2499